CELEX: 32017D1870
Language: el
Date: 2017-10-16 00:00:00
Title: Εκτελεστική απόφαση (ΕΕ) 2017/1870 της Επιτροπής, της 16ης Οκτωβρίου 2017, σχετικά με τη δημοσίευση των στοιχείων αναφοράς του ευρωπαϊκού προτύπου έκδοσης ηλεκτρονικών τιμολογίων και του καταλόγου των συντακτικών δομών αυτού σύμφωνα με την οδηγία 2014/55/ΕΕ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

17.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 266/19
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1870 ΤΗΣ ΕΠΙΤΡΟΠΉΣ
   της 16ης Οκτωβρίου 2017
   σχετικά με τη δημοσίευση των στοιχείων αναφοράς του ευρωπαϊκού προτύπου έκδοσης ηλεκτρονικών τιμολογίων και του καταλόγου των συντακτικών δομών αυτού σύμφωνα με την οδηγία 2014/55/ΕΕ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/55/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την έκδοση ηλεκτρονικών τιμολογίων στο πλαίσιο των δημόσιων συμβάσεων (1), και ιδίως το άρθρο 3 παράγραφος 2 και το άρθρο 11 παράγραφος 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Η οδηγία 2014/55/ΕΕ έχει στόχο την προώθηση της υιοθέτησης της ηλεκτρονικής τιμολόγησης στο πλαίσιο των δημόσιων συμβάσεων, διασφαλίζοντας τη σημασιολογική διαλειτουργικότητα και βελτιώνοντας την ασφάλεια δικαίου. Τα οφέλη από την έκδοση ηλεκτρονικών τιμολογίων μεγιστοποιούνται όταν η δημιουργία, αποστολή, μετάδοση, παραλαβή και επεξεργασία του τιμολογίου μπορούν να αυτοματοποιηθούν πλήρως. Η χρήση ενός κοινού ευρωπαϊκού προτύπου έκδοσης ηλεκτρονικών τιμολογίων και η κατάρτιση καταλόγου με περιορισμένο αριθμό συντακτικών δομών αποτελούν εγγύηση ότι θα επιτυγχάνονται τα οφέλη αυτά στο πλαίσιο της εσωτερικής αγοράς.
            
         
               (2)
            
            
               Σύμφωνα με το άρθρο 3 της οδηγίας 2014/55/ΕΕ, η Επιτροπή ζήτησε από τους ευρωπαϊκούς οργανισμούς τυποποίησης να σχεδιάσουν το ευρωπαϊκό πρότυπο έκδοσης ηλεκτρονικών τιμολογίων και τα σχετικά παραδοτέα, το κυριότερο από τα οποία είναι ο κατάλογος συντακτικών δομών, με βάση το αίτημα τυποποίησης της 10ης Δεκεμβρίου 2014, C(2014) 7912 final (2).
            
         
               (3)
            
            
               Στις 28 Ιουνίου 2017 η Ευρωπαϊκή Επιτροπή Τυποποίησης (CEN) εξέδωσε το ευρωπαϊκό πρότυπο EN 16931-1: 2017, Ηλεκτρονική τιμολόγηση — Μέρος 1: Σημασιολογικό μοντέλο δεδομένων των στοιχείων πυρήνα ηλεκτρονικού τιμολογίου και τον κατάλογο συντακτικών δομών CEN/TS 16931-2:2017, Ηλεκτρονική τιμολόγηση — Μέρος 2: Κατάλογος συντακτικών δομών που συμμορφώνονται με το πρότυπο EN 16931-1, σύμφωνα με το σύστημα ταξινόμησης CEN.
            
         
               (4)
            
            
               Τα σχετικά παραδοτέα που αναπτύχθηκαν από τη CEN με στόχο την υποστήριξη της εφαρμογής του ευρωπαϊκού προτύπου έκδοσης ηλεκτρονικών τιμολογίων είναι διαθέσιμα στον ιστότοπο της CEN.
            
         
               (5)
            
            
               Η Επιτροπή προέβη σε δοκιμή της πρακτικής εφαρμογής του ευρωπαϊκού προτύπου έκδοσης ηλεκτρονικών τιμολογίων για έναν τελικό χρήστη, σύμφωνα με το άρθρο 3 παράγραφος 1 πέμπτο εδάφιο της οδηγίας 2014/55/ΕΕ. Η δοκιμή κατέδειξε ότι το ευρωπαϊκό πρότυπο EN 16931-1:2017 είναι κατάλληλο για τον σκοπό αυτό και ανταποκρίνεται στα κριτήρια που απαριθμούνται στο άρθρο 3 παράγραφος 1 δεύτερο εδάφιο της οδηγίας 2014/55/ΕΕ, και ιδίως στα κριτήρια της πρακτικότητας, της φιλικότητας προς τον χρήστη και των πιθανών εξόδων υλοποίησης. Η έκθεση για το αποτέλεσμα της δοκιμής αυτής υποβλήθηκε στο Ευρωπαϊκό Κοινοβούλιο και το Συμβούλιο στις 11 Οκτωβρίου 2017.
            
         
               (6)
            
            
               Προκειμένου να εξασφαλιστεί ότι η παραλαβή και η επεξεργασία των ηλεκτρονικών τιμολογίων θα πραγματοποιούνται σύμφωνα με το ευρωπαϊκό πρότυπο έκδοσης ηλεκτρονικών τιμολογίων και τις σχετικές συντακτικές δομές όσο το δυνατόν συντομότερα, η παρούσα απόφαση θα πρέπει να αρχίσει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
         
               (7)
            
            
               Τα στοιχεία αναφοράς του προτύπου EN 16931-1:2017, Ηλεκτρονική τιμολόγηση — Μέρος 1: Σημασιολογικό μοντέλο δεδομένων των στοιχείων πυρήνα ηλεκτρονικού τιμολογίου, και ο κατάλογος συντακτικών δομών CEN/TS 16931-2:2017, Ηλεκτρονική τιμολόγηση — Μέρος 2, θα πρέπει συνεπώς να δημοσιευτούν στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Δημοσιεύονται τα στοιχεία αναφοράς του ευρωπαϊκού προτύπου έκδοσης ηλεκτρονικών τιμολογίων «EN 16931-1:2017, Ηλεκτρονική τιμολόγηση — Μέρος 1: Σημασιολογικό μοντέλο δεδομένων των στοιχείων πυρήνα ηλεκτρονικού τιμολογίου» και ο κατάλογος συντακτικών δομών με στοιχεία αναφοράς «CEN/TS 16931-2:2017, Ηλεκτρονική τιμολόγηση — Μέρος 2: Κατάλογος συντακτικών δομών που συμμορφώνονται με το πρότυπο EN 16931-1», όπως παρατίθενται στο παράρτημα της παρούσας απόφασης.
   Άρθρο 2
   Η 18η Απριλίου 2019 είναι η τελική ημερομηνία για την έναρξη ισχύος των μέτρων που αναφέρονται στο άρθρο 11 παράγραφος 2 πρώτο εδάφιο της οδηγίας 2014/55/ΕΕ.
   Άρθρο 3
   Η παρούσα απόφαση αρχίζει να ισχύει την πρώτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 16 Οκτωβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 133 της 6.5.2014, σ. 1.
   
      (2)  Εκτελεστική απόφαση της Επιτροπής C(2014) 7912 final, της 10ης Δεκεμβρίου 2014, σχετικά με αίτημα τυποποίησης προς τους ευρωπαϊκούς οργανισμούς τυποποίησης όσον αφορά ένα ευρωπαϊκό πρότυπο για την έκδοση ηλεκτρονικών τιμολογίων, καθώς και μια σειρά από συμπληρωματικά παραδοτέα τυποποίησης, σύμφωνα με τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου (M/528).
   
      ΠΑΡΑΡΤΗΜΑ
      
         ΚΑΤΑΛΟΓΟΣ ΣΥΝΤΑΚΤΙΚΩΝ ΔΟΜΩΝ
      
      Ο κατάλογος συντακτικών δομών που αναφέρεται στο άρθρο 3 παράγραφος 2 της οδηγίας 2014/55/ΕΕ παρέχεται από τη CEN στην παράγραφο 7 του προτύπου CEN/TS 16931-2:2017, που δημοσιεύτηκε στις 28 Ιουνίου 2017.
      Οι δύο συντακτικές δομές είναι οι εξής:
      
                  1.
               
               
                  Μήνυμα XML διεπαγγελματικού τιμολoγίου UN/CEFACT Cross Industry Invoice όπως ορίζεται στα σχήματα XML 16B (SCRDM — CII) (1).
               
            
                  2.
               
               
                  Μηνύματα τιμολόγησης και πιστωτικών σημειωμάτων UBL όπως ορίζονται στο πρότυπο ISO/IEC 19845:2015 (2).
               
            
         (1)  Τα έγγραφα αυτά διατίθενται από την UNECE (Οικονομική Eπιτροπή των Ηνωμένων Εθνών για την Ευρώπη) στη διεύθυνση http://www.unece.org/cefact/xml_schemas/index
      
         (2)  Τα έγγραφα αυτά διατίθενται από την Oasis UBL (Universal Business Language) στη διεύθυνση http://docs.oasis-open.org/ubl/cs1-UBL-2.1/UBL-2.1.pdf